2018-yilda baliq mahsulotlari yetishtirish hajmini oshirish bo‘yicha qo‘shimcha chora-tadbirlar to‘g‘risida

So‘nggi yillarda respublikamizda oziq-ovqat mahsulotlari ishlab chiqarish hajmini oshirish, jumladan, ichki bozorni sifatli va arzon baliq mahsulotlari bilan to‘ldirish, oziq-ovqat mahsulotlarining talab yuqori bo‘lgan turlariga narxlar barqarorligini ta’minlashga qaratilgan maqsadli dasturlar qabul qilindi va amalga oshirilmoqda.
 Natijada mamlakat miqyosida 3 mingdan ortiq baliqchilik xo‘jaliklari faoliyati yo‘lga qo‘yildi. Baliqchilik xo‘jaliklarini rivojlantirishni tizimli qo‘llab-quvvatlash maqsadida tijorat banklari tomonidan kreditlar ajratilmoqda va ushbu kreditlar suv omborlarida hamda tabiiy havzalardagi sun’iy qurilmalarda intensiv usulda baliq yetishtirishning zamonaviy texnologiyalarini joriy etishga yo‘naltirilmoqda.
 Shu bilan birga, baliqchilik sohasiga xorijiy investitsiyalarni jalb qilish, mavjud havzalar imkoniyatlaridan samarali foydalanish, yangi inkubatsion sexlarni qurish va baliq pitomniklarini tashkil etish, intensiv texnologiyalar asosida baliq yetishtirish hajmlarini oshirish hamda baliqchilik xo‘jaliklarining ozuqa bazasini mustahkamlash va mazkur sohani moliyalashtirish bo‘yicha chora-tadbirlar lozim darajada amalga oshirilmayapti.
 Xususan, Qashqadaryo, Toshkent va Sirdaryo viloyatlaridagi sun’iy havzalar, suv omborlari va Aydar-Arnasoy ko‘llar tizimining tabiiy havzalari imkoniyatlaridan to‘liq hajmda foydalanilmayapti, respublikaning barcha hududlaridagi suv havzalarini baliqlantirish bo‘yicha amaliy chora-tadbirlar lozim darajada amalga oshirilmayapti.
 Mavjud imkoniyatlardan samarali foydalanish asosida baliq yetishtirish hajmlarini oshirish, mazkur sohadagi iqtisodiy islohotlarni yanada chuqurlashtirish, xorijiy davlatlarning ijobiy tajribasini tizimli joriy etishni tashkillashtirish va intensiv usulda baliq yetishtirishning innovatsion texnologiyalarini o‘zlashtirish maqsadida:
 1. Baliqchilik tarmog‘ini rivojlantirish sohasidagi ustuvor vazifalar etib quyidagilar belgilansin:
 birinchi, baliqchilikni ilmiy asosda tashkil etish, inkubatsion sexlar va baliq pitomniklarini qurish, mavjud suv havzalarini modernizatsiya qilish va kengaytirish;
 ikkinchi, baliqchilikning innovatsion intensiv texnologiyalarini keng ko‘lamda joriy etish, shu jumladan sun’iy qurilmalar o‘rnatish, yopiq suv ta’minoti sikliga ega sun’iy hovuzlar va inshootlarni tashkil etish, shuningdek, sholi maydonlarida baliqchilikni tashkil etish hisobiga respublikada baliq yetishtirish hajmlarini oshirish;
 uchinchi, baliqlarni oziqlantirish uchun to‘liq va boyitilgan ishlab chiqarish bo‘yicha mavjud sanoat quvvatlarini modernizatsiya qilish va yangilarini tashkil etish orqali baliqchilikning ozuqa bazasini mustahkamlash;
 to‘rtinchi, baliqlarni ovlash orqali olishni tashkil qilish, baliq mahsulotlarini qayta ishlash va qadoqlash bo‘yicha zamonaviy texnologiyalarni joriy etish, sohaning eksport salohiyatini oshirish;
 beshinchi, baliqchilik xo‘jaliklarining moddiy-texnik bazasini mustahkamlash maqsadida ularni aylanma mablag‘lar bilan ta’minlash, baliq va baliq mahsulotlari ishlab chiqarishni ko‘paytirish bo‘yicha chora-tadbirlarni amalga oshirishga bank kreditlarini, xorijiy investitsiyalarni hamda qonun hujjatlari bilan taqiqlanmagan boshqa manbalarni jalb qilish.
 2. O‘zbekiston Respublikasi Qishloq xo‘jaligi vazirligi, Iqtisodiyot vazirligi, Davlat soliq qo‘mitasi, “O‘zbekbaliqsanoat” uyushmasi va boshqa manfaatdor idoralar tomonidan ishlab chiqilgan:
 2018-yilda suv havzalari va sholi ekin maydonlarini baliqlantirishning prognoz parametrlari 1-ilovaga muvofiq;
 2018-yilda baliq yetishtirishning prognoz parametrlari 2-ilovaga muvofiq;
 2018-yilda baliq yetishtirish inshootlari va qurilmalarini barpo etishning prognoz parametrlari 3-ilovaga muvofiq;
 2018-yilda baliqlarni oziqlantirish va hovuz hosildorligini oshirish uchun sarflanadigan omuxta yem va mineral o‘g‘it yetkazib berishning prognoz parametrlari 4-ilovaga muvofiq;
 2018-yilda baliq pitomniklarini tashkil etish, baliq chavoqlari yetishtirish hamda baliqni saqlash va qayta ishlash quvvatlarini tashkil etishning prognoz parametrlari 5-ilovaga muvofiq tasdiqlansin.
 Belgilansinki, keyingi yillarda baliq yetishtirishning prognoz parametrlarini ishlab chiqish va tasdiqlash mazkur qaror bilan belgilangan ustuvor vazifalarni hamda 2018-yil yakuni bo‘yicha baliq yetishtirishning amaldagi hajmlarini inobatga olgan holda amalga oshiriladi.
 3. Quyidagilarga:
 O‘zbekiston Respublikasi Qishloq xo‘jaligi vazirligi, Davlat soliq qo‘mitasi, “O‘zbekbaliqsanoat” uyushmasi, Qoraqalpog‘iston Respublikasi Vazirlar Kengashi raisi, viloyatlar va tumanlar hokimlariga — mazkur qaror bilan tasdiqlangan prognoz parametrlarning o‘z vaqtida va sifatli bajarilishi yuzasidan;
 O‘zbekiston Respublikasi Suv xo‘jaligi vazirligiga (Sh.R. Xamroyev) — suv omborlarining mavjud imkoniyatlaridan keng ko‘lamli foydalanish orqali sun’iy qurilmalarda intensiv texnologiyalar asosida baliq yetishtirish hajmlarini oshirish bo‘yicha ishlarni samarali tashkil etish yuzasidan javobgarlik yuklansin.
 4. Qoraqalpog‘iston Respublikasi Vazirlar Kengashi, viloyatlar va tumanlar hokimliklari O‘zbekiston Respublikasi Davlat soliq qo‘mitasining “Aydar-Arnasoy ko‘llar tizimi direksiyasi” davlat unitar korxonasi, Qishloq xo‘jaligi vazirligi, “O‘zbekbaliqsanoat” uyushmasi bilan birgalikda bir oy muddatda mazkur qaror bilan tasdiqlangan prognoz parametrlariga so‘zsiz erishishni ta’minlaydigan 2018-yilda baliqchilik tarmog‘ini kompleks rivojlantirish bo‘yicha chora-tadbirlar dasturini ishlab chiqsin va tasdiqlasin.
 Dasturni ishlab chiqishda quyidagilarni nazarda tutuvchi chora-tadbirlarga alohida e’tibor qaratilsin:
 birinchi, sun’iy suv havzalarini yaratish va yopiq suv ta’minoti sikliga ega zamonaviy inshootlarni barpo etish, har bir xo‘jalik kesimida aniq moliyalashtirish manbalari va baliq yetishtirish hajmlarini belgilagan holda inkubatsion sexlar va baliq pitomniklarini qurish;
 ikkinchi, yer va suv resurslaridan oqilona foydalanishni ta’minlash, baliq yetishtirishning zamonaviy intensiv va resurs tejamkor texnologiyalarini joriy etish;
 uchinchi, tumanlar kesimida ixtisoslashish holati va suv bilan ta’minlanganlik darajasi, baliqchilik fermer xo‘jaliklarining mavjud imkoniyatlari va boshqa muhim omillar hisobini yuritish;
 to‘rtinchi, baliqchilik fermer xo‘jaliklari va yetkazib beruvchi tashkilotlar o‘rtasida moddiy-texnik resurslarni yetkazib berish bo‘yicha shartnomalar tuzish, agrotexnik tadbirlarni o‘z vaqtida moliyalashtirish va sifatli amalga oshirish;
 beshinchi, baliqchilik fermer xo‘jaliklari tomonidan yetishtirilgan mahsulotlarni hisobga olish tizimini takomillashtirish, mahsulotlarni sotishdan tushgan pul mablag‘lari xizmat ko‘rsatuvchi banklar orqali aylanishini ta’minlash.
 5. Qoraqalpog‘iston Respublikasi Vazirlar Kengashi, viloyatlar va tumanlar hokimliklari loyiha tashabbuskorlari buyurtmalariga ko‘ra sun’iy suv havzalarini yaratish, yopiq suv ta’minoti sikliga ega inshootlarni barpo etish va baliqni qayta ishlash quvvatlarini tashkil etish maqsadida yer uchastkalari belgilangan tartibda ajratilishini ta’minlasin.
 6. “O‘zdonmahsulot” AJ, “O‘zkimyosanoat” AJ intensiv texnologiyalar asosida yetishtiradigan baliqlarni oziqlantirish uchun boyitilgan va granulalangan (ekstrudirovka qilingan) omuxta yem, shuningdek, hovuz hosildorligini oshirish uchun mineral o‘g‘itlar mazkur qarorning 4-ilovasiga muvofiq zarur miqdorda ishlab chiqarilishini ta’minlasin. 
 7. O‘zbekiston Respublikasi hududiga olib kiriladigan baliqlar uchun omuxta yemlar (ekstrudirovka qilingan, boshlang‘ich, mahsulot holiga keltirilgan) (TIF TN kodi 2309 90) 2020-yil 1-yanvarga qadar bojxona to‘lovlarini to‘lashdan (bojxona rasmiylashtiruvi uchun yig‘imlardan tashqari) ozod qilinsin.
 8. “O‘zbekbaliqsanoat” uyushmasiga Qoraqalpog‘iston Respublikasi Vazirlar Kengashi, viloyatlar hokimliklari va loyiha tashabbuskorlari buyurtmalariga ko‘ra baliqchilik xo‘jaliklariga zarur uskunalar, maxsus transport vositalari va zamonaviy texnikalar, intensiv texnologiyalar asosida baliq yetishtirish uchun sun’iy qurilmalarni lizing kompaniyalari orqali yetkazib berishni tashkil qilish tavsiya etilsin.
 9. O‘zbekiston Respublikasi Qishloq xo‘jaligi vazirligi “O‘zbekbaliqsanoat” uyushmasi bilan birgalikda:
 respublikada Xalqaro tiklanish va taraqqiyot banki va Xalqaro taraqqiyot uyushmasi ishtirokida amalga oshirilayotgan “O‘zbekiston Respublikasida chorvachilik tarmog‘ini rivojlantirish” loyihasi mablag‘larini O‘zbekiston Respublikasi Prezidentining 2017-yil 18-dekabrdagi “O‘zbekiston Respublikasining rivojlanish davlat dasturlarini shakllantirish va moliyalashtirishning yangi tartibini joriy etish to‘g‘risida”gi PQ-3437-son qarori bilan belgilangan tartibda mazkur qarorda nazarda tutilgan tadbirlarni amalga oshirish uchun jalb qilsin;
 tabiiy va sun’iy suv havzalarida yuqori mahsuldor baliq turlarini yetishtirishni yo‘lga qo‘yish va yanada ko‘paytirish, baliqchilik tarmog‘i tashkilotlarini qo‘llab-quvvatlash maqsadida Xitoy, Vyetnam, Indoneziya va boshqa davlatlardan tajribali xorijiy mutaxassislarni jalb qilish hamda baliqchilikning ilg‘or xorijiy texnologiyalarini respublikaga keng jalb qilish.
 10. O‘zbekiston Respublikasi Qishloq va suv xo‘jaligi vazirligi Iqtisodiyot vazirligi, Moliya vazirligi, Oliy va o‘rta maxsus ta’lim vazirligi bilan birgalikda Toshkent davlat agrar universiteti va uning Nukus filialida 2018/2019 o‘quv yilidan boshlab baliqchilik ta’lim yo‘nalishi bo‘yicha sirtqi bo‘limni tashkil etish yuzasidan kelishilgan takliflarni tayyorlasin.
 11. O‘zbekiston Respublikasi Qishloq va suv xo‘jaligi vazirligi manfaatdor vazirlik va idoralar bilan birgalikda ikki oy muddatda qonun hujjatlariga mazkur qarordan kelib chiqadigan o‘zgartirish va qo‘shimchalar to‘g‘risida O‘zbekiston Respublikasi Vazirlar Mahkamasiga taklif kiritsin.
 12. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari — qishloq va suv xo‘jaligi vaziri Z.T. Mirzayev zimmasiga yuklansin.